Drapet i Løten: Siktet kvinne forandret forklaring underveis i avhør
Politiet mener at den 42 år gamle kvinnens forklaringer i nytt avhør har styrket mistanken om at hun skal ha drept Ole Andreas Sønstvedt (37).  Det kommer frem i en kjennelse fra Eidsivating lagmannsrett.  Da kvinnen møtte til avhør i slutten av februar, ble hun konfrontert med en rekke funn politiet har gjort. I avhøret skal hun ha forandret forklaring på flere områder.  «Hun forklarer seg ulikt om de samme omstendighetene underveis i dette avhøret», heter det i kjennelsen. Avhøret skal ha gjort at politiet ble styrket i sin mistanke om at kvinnen har drept eller medvirket til drap på Ole Andreas Sønstvedt.  Sønstvedt er ifølge politiet mest sannsynlig drept på nyttårsaften eller kort tid etter. Det siste livstegnet fra 37-åringen er på gården som kvinnen eier i Løten.  Det kommer også frem at den 42 år gamle kvinnen har forklart seg ulikt om omstendigheter som hun tidligere har forklart seg om til politiet. Forklaringen hennes skal på flere punkter heller ikke harmonere med det politiet har funnet i saken. Kvinnen har heller ikke plausible forklaringer på funn og opplysninger politiet har konfrontert henne med, ifølge kjennelsen.  «Siktedes forklaringer er ikke egnet til å svekke mistanken mot henne, særlig ikke når forklaringene ses sammen med øvrige opplysninger i saken», skriver retten. Mener hun er uriktig anklaget VG har fremlagt det som kommer frem i denne saken overfor kvinnens forsvarer Jens-Henrik Lien. Han sier at han ikke kan kommentere detaljer i hennes forklaring. Den 42 år gamle kvinnen har hele tiden nektet å ha noe med drapet å gjøre.  I kjennelsen kommer det frem at kvinnen i avhør har reist spørsmål om og hvorfor noen uriktig prøver å kaste mistanke over på henne. VG har stilt en rekke spørsmål til politiadvokat Liv Hilde Nytrøen om det som kommer frem i den ferske kjennelsen. Gjennomgående svarer hun: – Dette er et dokument som er klausulert, så det kan ikke politiet kommentere offentlig. Nytrøen sier imidlertid at det ikke er noen andre mistenkte eller siktede i saken.  Funn på gården Eidsivating lagmannsrett mener at politiets opplysninger og funn tilsier at det er den 42 år gamle kvinnen som har drept Sønstvedt, eller at hun har medvirket til dette.  Dette bygger de på funnene som er gjort på gården, at det kun var 42-åringen og Sønstvedt til stede på gården og at det også er det siste stedet han kan knyttes til.  Kvinnen ble varetektsfengslet i fire nye uker 24. februar, men anket altså til Eidsivating lagmannsrett. Der ble ikke kvinnen hørt, og retten opprettholdt fengslingen.  Kjennelsen er tidligere omtalt.  Kvinnen ble pågrepet hjemme den 24. januar, og politiet har siden saumfart gården hennes over lengre tid. 
En 42 år gammel kvinne mistenkes for drapet på Ole Andreas Sønstvedt (37) Eidsivating lagmannsrett sa at kvinnens forklaring i et nytt avhør styrket mistanken om at hun drepte eller medvirket til drapet Sønstvedt ble mest sannsynlig drept på nyttårsaften eller kort tid etter på kvinnens gård i Løten Kvinnen eier gården der 37-åringens siste livstegn ble registrert Hun nekter for å ha noe med drapet å gjøre og sier at noen uriktig prøver å kaste mistanke på henne